b'\n_START_ARTICLE_\nSustjepan\n_START_SECTION_\nIme\n_START_PARAGRAPH_\nSustjepan nosi ime po sv. Stjepanu (slavi se 26. prosinca) prvomu\xc4\x8deniku. Ujedno je to i desni oltar u crkvi, gdje je i glavni oltar posve\xc4\x87en Gospi od Karmela.\n_START_SECTION_\nZemljopisni polo\xc5\xbeaj\n_START_PARAGRAPH_\nSustjepan se nalazi u Rijeci dubrova\xc4\x8dkoj, na zapadnom ulazu u grad Dubrovnik uz Jadransku turisti\xc4\x8dku cestu, 5 km udaljen od dubrova\xc4\x8dke stare gradske jezgre. Nalazi se na zapadnim padinama brda Sr\xc4\x91.\n_START_SECTION_\nUrbani razvitak\n_START_PARAGRAPH_\nSustjepan se sastoji od niza obiteljskih ku\xc4\x87a smje\xc5\xa1tenih na sjeverozapadnim padinama brda Sr\xc4\x91 i uz Jadransku turisti\xc4\x8dku cestu. U mjestu se nalaze tri crkve, Sv. Antuna i Sv. Stjepana, te kapelica Sv. Nikole izgra\xc4\x91ena na mjesnom groblju i podignuta u spomen na branitelje poginule 6. prosinca 1991. godine, tijekom Domovinskog rata za vrijeme naj\xc5\xbee\xc5\xa1\xc4\x87eg napada JNA i isto\xc4\x8dnohercegova\xc4\x8dkih Srba na Grad Dubrovnik.\n_START_SECTION_\nPovijest\n_START_PARAGRAPH_\nSustjepan je bio jedan od klju\xc4\x8dnih obrambenih polo\xc5\xbeaja u obrani Dubrovnika a branila ga je i obranila mala grupa branitelja na \xc4\x8delu sa zapovjednikom obrane bojnikom Jak\xc5\xa1om Hodakom Jakim te na taj na\xc4\x8din onemogu\xc4\x87ila ulaz neprijateljskih postrojbi u Dubrovnik. Cijelo to vrijeme mjesto je bilo okru\xc5\xbeeno sa tri strane a u njega se moglo do\xc4\x87i samo no\xc4\x87u uz izuzetan oprez. _NEWLINE_Sustjepan je za vrijeme rata bio izlo\xc5\xbeen \xc4\x8destim velikim granatiranjima i pje\xc5\xa1a\xc4\x8dkim napadima tijekom kojih je svaka ku\xc4\x87a pretrpila velika o\xc5\xa1te\xc4\x87enja, a nekoliko ku\xc4\x87a je u potpunosti izgorilo. Na fasadama nekih ku\xc4\x87a, koje jo\xc5\xa1 nisu obnovljene, i danas su vidljiva o\xc5\xa1te\xc4\x87enja.\n_START_SECTION_\nGospodarstvo\n_START_PARAGRAPH_\nSustjepan je gospodarski gotovo potpuno nerazvijeno mjesto. U mjestu postoje skladi\xc5\xa1ta za prehrambene i druge proizvode te veliki automehani\xc4\x8darski servis._NEWLINE_Stanovni\xc5\xa1tvo se bavi turizmom i u manjoj mjeri ribarstvom.\n_START_SECTION_\nStanovni\xc5\xa1tvo\n_START_PARAGRAPH_\nSustjepan prema popisu stanovnika iz 2011. godine ima 323 stanovnika, koji su ve\xc4\x87inom Hrvati katolici. _NEWLINE_Kretanje broja stanovnika 1857.-2011._NEWLINE_Napomena: U 2001. nastalo izdvajanjem iz naselja Dubrovnik. Od 1857. do 1931. iskazivano kao naselje.\n_START_SECTION_\nPromet\n_START_PARAGRAPH_\nSa Dubrovnikom je Sustjepan povezan Jadranskom turisti\xc4\x8dkom cestom kojom prometuju redovite i \xc4\x8deste autobusne linije 1, 1A, 1B i 1C prometnog poduze\xc4\x87a Libertas.'